Klasszikussal csábítanak
Debrecen - A Don Juan legendát feldolgozó leghíresebb művet, Mozart Don Giovanni című operáját mutatja be április 9-én a Csokonai Színház Medveczky Ádám vezényletével, a főszerepben Haja Zsolttal. A rendező Gemza Péter, a teátrum művészeti vezetője.
A mitikus Don Juan, ez az összetett színházi és operakarakter, kimeríthetetlen forrás minden alkotónak. A Don Giovanni a Mozart-életmű három, Da Pontéval írt műve közül a legsötétebb, legszélsőségesebb, de egyben a legtökéletesebb is. Mi alakította ezt az archetipikus karaktert, mi tette azzá, aki? Hogyan is értelmezhető az emberen kívülről jövő büntetés? Ilyen, az élet legmélyéig hasító kérdésekhez kerülünk közelebb ezzel a zseniális művel. HBN